Takáč, Richard, poslanec NR SR (2022-06-23):
Ďakujem veľmi pekne za slovo, pán predsedajúci. Ctené kolegyne, kolegovia, máme tu predložený zákon, ktorým chce, neviem, či skupina poslancov alebo predkladateľom asi je len pán Suja, riešiť veľmi rapídne zvyšovanie cien potravín na Slovensku. Samozrejme, že si uvedomujeme situáciu aj v rámci celej Európy, že to zvyšovanie cien nie je len u nás, ale je to aj v iných krajinách Európskej únie, len tu si treba uvedomiť jednu úplne základnú vec, a to je tá, že iné krajiny svojim občanom pomáhajú a u nás na Slovensku naši vládni predstavitelia nepomáhajú vôbec. Ja si osobne myslím, že tá, tá podstata toho, tej zmeny zákona v tom, že chce predkladateľ zastropovať ceny na 40-percentných maržách pri určitých vybraných skupinách potravín a na druhej strane chce znižovať dépeháčku na nejaký tiež základný zoznam potravín na nulu, je, je správny krok, ako pokračovať v tom alebo ísť cestou, že by sme dosiahli podľa mňa veľmi citeľné zníženie základných cien potravín. Ja si osobne myslím, že sú tam ale, samozrejme, v tomto viaceré také nezrovnalosti a nedostatky, ktoré by sa, samozrejme, dali, dali vyriešiť v druhom čítaní. Ale ja by som sa vyjadril všeobecne. Kolegyne, kolegovia, pre mňa až takou záhadou, verím, že ma niektorí koaliční poslanci počúvajú, jednak vidím, že počúvajú, jednak tí, ktorí sú tu alebo na izbách, alebo v kanceláriách. Je pre mňa úplne, kolegyne z koalície, nepochopiteľné, nepochopiteľné, že ako dokážete si zakrývať oči a ústa pred tým, ako sa nerieši tá situácia, napríklad teraz o tom zvyšovaní cien potravín. Ja chcem na vás apelovať, že fakt to zvyšovanie je neúmerné, neúnosné. Veľká časť občanov to pociťuje. Pociťujeme to všetci, ale veľa občanov sa dostáva na hranicu chudoby tým, že si nedokáže nakúpiť základné ceny potravín. Ja vás chcem poprosiť, my máme nástroje na to, ako to riešiť. Večer po sedemnástej bude mimoriadna schôdza, ktorú zvolávame na riešenie cien potravín, kde vám ponúkame možnosť, ako to excelentne v skrátenom legislatívnom procese za dva týždne vyriešiť tak, že vieme znížiť ceny potravín. Je pre mňa nepochopiteľné, lebo videl som, ako sa kolegovia, koaliční, postavili na výbore pre pôdohospodárstvo a životné prostredie k tomuto, že ani neschválili program, čiže predpokladám, že takisto sa vy v koalícii postavíte k tomu, že neschválite program tejto schôdze a táto schôdza nebude. Kolegyne z koalície a kolegovia z koalície, máme tu zákon z roku 1996. Je to zákon 18/1996, je to zákon o cenách, kde vieme týmto zákonom zastropovať ceny. To znamená, že pravdepodobne aj pán Suja vychádzal pri svojom zákone, pri prepočte, ktorý máme aj my, kde hovoríme o 40 % marži, to znamená, základná prvá cesta by bola vytvoriť základný zoznam potravín 50, 60, základný zoznam potravín, ktoré by slúžili na to, že keď si tieto potraviny ľudia budú nakupovať, dokážu, dokážu vyžiť, dokážu si z toho uvariť a ja si myslím, že to je prvá cesta, vytvoriť základný zoznam potravín a potom využiť tento zákon z roku ´96 na to, aby sme zastropovali ceny potravín pri hranici 40-percentnej marže. Kolegyne, kolegovia, poviem vám príklad, ako dopadol, ako sme prišli k tomu, k tej 40-percentnej marži. Skúsenosti hovoria o tom, že 27 % je prirážka, ktorá je potrebná na zachovanie fungovania systému obchodu, obchodného reťazca. Tri, 3,5 % tvoria logistické náklady obchodu a keď si zoberiem, že dávame to na hranicu 40 %, zostáva nám ešte 10 % na tvorbu dostatočnej pridanej hodnoty obchodu a investície. To znamená, že máme tu 40 % obchodnú prirážku, ktorú by sme vedeli, vedeli dať. Kolegyne, kolegovia, skúsim vám povedať ešte, kde sa nachádzame s obchodnou prirážkou pri obchodných reťazcoch pri nejakých základných, základných potravinách. Pri chlebe sa hýbeme niekde okolo 60 % obchodná prirážka. Pri rožku sa hýbeme niekde okolo 70-80 % obchodná prirážka. Samozrejme, máme ďalej jogurt 120 % a množstvo ďalších týchto základných potravín, ani jedna z nich nejde pod 40 %. Ani jedna z nich. A ja si myslím a čudujem sa vám v koalícii, že vám, určite vám tí ľudia píšu, že majú problémy, nedokážu si už nakúpiť. Ja som bol tiež minule v obchode, rozprával som sa s viacerými ľuďmi, aj seniormi, ktorí tam nakupovali, že už zmenili ten spôsob nakupovania, už nedokážu si nakúpiť to, čo si nakúpili. Nakúpia si po prvé menej, po druhé, samozrejme, že nakupujú lacnejšie, tým pádom menej kvalitné potraviny a nakupujú, nakupujú si toho v porovnaní s tým, čo nakupovali, celkovo menej. A ja si myslím, že si treba uvedomiť, že my neublížime týmto krokom, že by sme pri nejakých vybraných päťdesiatich, šesťdesiatich základných potravín zastropovali maržu tým pádom, ako zastropovali ceny na úrovni 40-percentnej obchodnej prirážky, že by sme uškodili týmto obchodným reťazcom. Dámy a páni, jeden majiteľ, už som to tu spomínal viackrát, jeden majiteľ, ktorý vlastní dva obchodné reťazce na Slovensku, za päť rokov čistý, čistý zisk jedna miliarda eur. Nehovorím o peniazoch, ktoré vyviezol na rôznych faktúrach, službách do zahraničia, čiže reálne sa môžme baviť niekde o 1,5 až 1,7 miliardy eur, ktoré tento jeden majiteľ pri týchto dvoch reťazcoch na Slovensku zarobil. Musia byť reťazce solidárne s touto situáciou, v ktorej sa nachádzame. Sú iné krajiny, ktoré pristúpili k tomu, len my na Slovensku tu proste spíme. Nerobíme žiadne kroky na to, aby sme nejakým spôsobom, spôsobom zastabilizovali tie ceny tým, že, tým, že zastropujeme tie ceny na úroveň 40-percentnej obchodnej prirážky. Zákon z roku ´96 o cenách hovorí o tom, text priamo zo zákona: a) ak vznikne mimoriadna trhová situácia s priamym vplyvom na ceny tovarov na tuzemskom trhu ohrozujúcim cenovú stabilitu alebo dostupnosť tovarov. My vieme excelentne využiť tento zákon na to, aby sme pri týchto potravinách zastropovali ceny. A ako som povedal, tieto obchodné reťazce to vôbec nepocítia a musia byť solidárne s nami a hlavne s občanmi, ktorí, ktorí si vyžadujú to, aby sme im pomohli. Je pre mňa fakt nepochopiteľné, že prečo vláda a vy si zatvárate oči pred tým a nechcete riešiť tieto potraviny. Ja si pamätám, pred niekoľkými mesiacmi minister Vlčan prišiel veľkolepo s úžasnou tlačovou konferenciou, kde sa zúčastnili aj zástupcovia obchodných, obchodných reťazcov, tie, tie spoločnosti, ktoré ich zastupujú, a veľkolepo podpisovali referendum o tom, ako minister Vlčan, minister pôdohospodárstva, podpísal memorandum o tom, že reťazce si nebudú zvyšovať svoje marže, svoje obchodné prirážky. No to je pekné. Ale viete, ja si kladiem otázku, však on im podpísal takú, vlastne podpísal im papier, že môžte ďalej slušne zarábať, biznis vám ide, lebo nemá to priamy vplyv na zvyšovanie cien potravín, lebo oni povedali tým, že no my ceny zvyšovať budeme, lebo vstupné náklady stúpajú, ale nebudeme zvyšovať svoje obchodné prirážky a svoje marže. Tým pádom minister Vlčan, pôdohospodárstva, povedal, ak ten reťazec má na tom rožku 100 %, tak bude mať tých 100 % aj naďalej a proste naďalej bude viacej zarábať. (Ruch v sále.) Dámy... (Prerušenie vystúpenia predsedajúcim.)